Návrh

ZÁKON

z ..........................2006

o používaní záznamového zariadenia v cestnej doprave 

Národná rada Slovenskej republiky sa uzniesla na tomto zákone:

§ 1
Predmet  úpravy

(1) Tento zákon na vykonanie osobitného predpisu) upravuje 
a)	rozsah povinnosti používať záznamové zariadenia) v motorových vozidlách) (ďalej len „vozidlo“),
b)	typové schválenie ES záznamových zariadení, záznamových listov a pamäťových kariet do záznamových zariadení (ďalej len „karta“),
c)	vydávanie, správu a centrálnu evidenciu kariet,
d)	podmienky inštalácie a opráv záznamových zariadení a periodické prehliadky inštalovaných záznamových zariadení,
e)	pôsobnosť orgánov verejnej správy.

§ 2
Rozsah povinnosti inštalovať a používať záznamové zariadenie

      (1) Prevádzkovateľ autobusovej dopravy alebo nákladnej cestnej dopravy (ďalej len „dopravca“) je povinný zabezpečiť inštaláciu záznamového zariadenia v každom vozidle, ktoré používa na prepravu cestujúcich alebo na prepravu tovaru, a na jeho prevádzku používať záznamové listy, ak ďalej nie je ustanovené inak. 

(2) Povinnosť dopravcu podľa odseku 1 sa nevzťahuje na vozidlá používané 
a) na prepravy uvedené v osobitnom predpise) a
b) na prepravy vykonávané na základe dočasne udelenej výnimky podľa odseku 3. 

(3) Krajský úrad pre cestnú dopravu a pozemné komunikácie (ďalej len „krajský úrad dopravy“) môže na základe žiadosti dopravcu udeliť najviac na 30 dní výnimku z povinnosti používať vo vozidle záznamové zariadenie z dôvodu naliehavej prepravnej potreby za výnimočných okolností. 

(4) Naliehavou prepravnou potrebou za výnimočných okolností podľa odseku 3 sa rozumie použitie vozidla najmä na záchranné práce, na evakuáciu obyvateľstva a na zásobovanie obyvateľstva pri priemyselných haváriách a pri živelných udalostiach a na odstraňovanie ich následkov.

(5) Žiadosť podľa odseku 3 musí byť písomná a musí obsahovať
a) obchodné meno, sídlo a identifikačné číslo dopravcu,
b) dôvod, pre ktorý sa žiada udelenie výnimky,
c) zoznam vozidiel, na ktoré sa má vzťahovať výnimka, s uvedením ich evidenčných čísiel,
d) čas, na ktorý sa má udeliť výnimka.

(6) K žiadosti možno pripojiť písomnosti podporujúce udelenie výnimky, napríklad stanovisko obce, Hasičského a záchranného zboru, zdravotníckej záchrannej služby, podnikateľa postihnutého priemyselnou haváriou alebo živelnou udalosťou alebo nevládnej organizácie zaoberajúcou sa ľudskými právami alebo ochranou životného prostredia alebo petíciu obyvateľov postihnutého územia.

(7) Krajský úrad dopravy rozhodne o udelení výnimky, alebo o zamietnutí žiadosti bezodkladne po doručení žiadosti.

(8) Na udelenie výnimky nie je právny nárok. Proti rozhodnutiu podľa odseku 7 sa nemožno odvolať.

§ 3
Typové schválenie ES

 (1) Na plnenie povinnosti podľa § 2 možno používať len záznamové zariadenie, záznamové listy a karty, ktorým bolo udelené typové schválenie ES a vydaná značka  typového schválenia ES v Slovenskej republike, alebo v inom členskom štáte Európskych spoločenstiev (ďalej len „členský štát“).

(2) Správnym orgánom príslušným na typové schvaľovanie ES záznamových zariadení, záznamových listov a kariet a na výkon ďalších činností s tým súvisiacich podľa osobitného predpisu) je Ministerstvo dopravy, pôšt a telekomunikácií Slovenskej republiky (ďalej len „ministerstvo“). 

(3) Žiadosť o typové schválenie ES obsahuje
a) obchodné meno, sídlo a identifikačné číslo výrobcu záznamového zariadenia, záznamových listov a kariet (ďalej len „výrobca“),
b) údaje o záznamovom zariadení, záznamovom liste a kartách, a to typ, technický opis preukazujúci splnenie konštrukčných a funkčných požiadaviek na záznamové zariadenie, obchodné označenie a spôsob použitia s uvedením kategórií vozidiel, na ktoré sú použiteľné,
c) označenie technickej normy, ktorá sa vzťahuje na záznamové zariadenie, záznamové listy a karty, ak existuje.

(4) Prílohou žiadosti podľa odseku 3  je
a) vyhlásenie výrobcu, že žiadosť nepodal v inom členskom štáte,
b) listina osvedčujúca vykonanie skúšky typu a protokol z tejto skúšky,
c) vyhlásenie výrobcu o systéme riadenia kvality a kontroly výroby, ak sa u výrobcu uplatňuje,
d) výpis z obchodného registra, zo živnostenského registra alebo z iného obdobného registra podnikateľov podľa práva štátu, v ktorom má výrobca sídlo,
e) vyhlásenie výrobcu, že nebol podaný návrh na vyhlásenie konkurzu a že nevstúpil do likvidácie.

(5) Žiadateľ je povinný bezodplatne poskytnúť záznamové zariadenie na vykonanie skúšky na účely typového schvaľovania  ES záznamových listov a kariet.

(6) Typové schválenie ES, vydanie osvedčenia o typovom schválení ES a pridelenie značky typového schválenia ES sa nesmie zamietnuť, ak sa v konaní preukáže, že záznamové zariadenie, záznamové listy a karty sú v súlade s funkčnými charakteristikami a s konštrukčnými požiadavkami ustanovenými osobitným predpisom), a ak ide o vozidlo, ktoré sa má používať na prepravu nebezpečných vecí, aj s požiadavkami podľa medzinárodnej zmluvy).

(7) Kartou je dielenská karta, karta vodiča, podniková karta a kontrolná karta.

§ 4
Inštalácia a opravy záznamových zariadení

(1) Montérom oprávneným  na inštaláciu a opravy záznamových zariadení podľa osobitného predpisu) je fyzická osoba, ktorá
 a) je zamestnancom v pracovnom pomere u prevádzkovateľa dielne registrovanej podľa predpisov o metrológii) (ďalej len „registrovaná dielňa“),
 b) absolvovala zaškolenie u výrobcu, ktorému bolo vydané osvedčenie o typovom schválení ES, alebo u jeho povereného zástupcu alebo dovozcu,
 c) je bezúhonná.

(2) Za bezúhonného na účely odseku 1 písm. c) sa považuje ten, kto nebol právoplatne odsúdený za úmyselný trestný čin, ani mu nebola právoplatne uložená sankcia zákazu činnosti vykonávať činnosť montéra. Bezúhonnosť sa preukazuje výpisom z registra trestov a výpisom z evidencie priestupkov. Výpisy nesmú byť staršie ako tri mesiace

(3) Prevádzkovateľ registrovanej dielne musí mať technologické vybavenie určené výrobcom a musí byť držiteľom zabezpečovacej značky výrobcu. Prevádzkovateľ registrovanej dielne je povinný
a) viesť záznamy o každej inštalácii a oprave záznamového zariadenia, 
b) zabezpečiť skopírovanie údajov uložených v záznamovom zariadení,
c) vykonať opatrenia na zabránenie straty a odcudzenia zabezpečovacej značky výrobcu,
d) oznámiť bezodkladne ministerstvu 
    1. stratu, zneužitie, sfalšovanie, alebo odcudzenie zabezpečovacej značky výrobcu,
    2. začatie a skončenie pracovného pomeru s montérom podľa odseku 1.

§ 5
Periodické prehliadky záznamových zariadení

(1) Montérom oprávneným vykonávať periodické prehliadky záznamových zariadení podľa osobitného predpisu)  je fyzická osoba, ktorá 
a) je zamestnancom v pracovnom pomere u prevádzkovateľa dielne, ktorá je autorizovaná podľa predpisov o metrológii)  (ďalej len „autorizovaná dielňa“),
b) je držiteľom dokladu o spôsobilosti montéra na výkon overovania určených meradiel, ktorý ho oprávňuje vykonávať periodické prehliadky záznamových zariadení, a
c) spĺňa požiadavky podľa § 4 ods. písm. b) a c).

(2) Prevádzkovateľ autorizovanej dielne musí byť držiteľom dielenskej karty a  zabezpečovacej značky výrobcu a nesmie byť držiteľom podnikovej karty, ani vykonávať činnosť, ktorá je v rozpore s vykonávaním periodických prehliadok záznamových zariadení.

(3) Prevádzkovateľ autorizovanej dielne je povinný
a) vykonávať periodické prehliadky len tých záznamových zariadení, na ktoré má 
oprávnenie a technologické vybavenie určené výrobcom a na ktoré zamestnáva montéra s oprávnením podľa odseku 1,
b) skopírovať údaje uložené v záznamovom zariadení, ak sa na ňom pri periodickej prehliadke zistí, že sa musí vyradiť z prevádzky, a skopírované údaje odovzdať dopravcovi; ak to nie je možné pre poškodenie alebo zničenie záznamového zariadenia, vydať dopravcovi certifikát o nemožnosti skopírovať údaje, ktorého vzor je uvedený v prílohe č. 1,
c)  vydať dopravcovi potvrdenie o vykonanej periodickej prehliadke na tlačive, ktorého vzor je uvedený v prílohe č. 2,
d) viesť záznamy o každej vykonanej periodickej prehliadke záznamového zariadenia,
e) uchovávať doklady podľa písmen b) až d) 24 mesiacov odo dňa ich vyhotovenia,
f) umiestniť na vozidle montážny štítok,
g) vykonať opatrenia na zabránenie straty alebo odcudzenia zabezpečovacej značky výrobcu alebo dielenskej karty, opatrenia  na zabránenie prezradenia PIN kódu a opatrenia na ochranu osobných údajov,
 h) oznámiť bezodkladne ministerstvu 
     1. každú stratu, zničenie, zneužitie, sfalšovanie alebo odcudzenie dielenskej karty,
     2. každé začatie a skončenie pracovného pomeru s montérom s oprávnením  podľa odseku 1.

(4) Prevádzkovateľ autorizovanej dielne môže byť súčasne aj prevádzkovateľom registrovanej dielne, ak spĺňa požiadavky podľa § 4.

§ 6
Dielenská karta

(1) Dielenskú kartu možno vydať prevádzkovateľovi autorizovanej dielne, ak zamestnáva v pracovnom pomere montéra s oprávnením podľa § 5 ods. 1.
 
(2) Žiadosť o vydanie dielenskej karty obsahuje 
    a) obchodné meno, sídlo, identifikačné číslo prevádzkovateľa autorizovanej dielne,
    b) kópiu rozhodnutia o autorizácii spôsobilosti na výkon overovania určených meradiel, ktoré ho autorizuje vykonávať periodické prehliadky záznamových zariadení,
    c) meno a priezvisko, dátum a miesto narodenia a bydlisko montéra,
    d) kópiu dokladu podľa § 5 ods. 1 písm. b),
    e) doklad o tom, že montér absolvoval zaškolenie u výrobcu alebo u jeho povereného zástupcu alebo u dovozcu,
    f) doklady o bezúhonnosti  montéra podľa § 4 ods. 2.

§ 7
Karta vodiča

(1) Karta vodiča je určená na prevádzku vozidla vybaveného záznamovým zariadením. Vodič je povinný mať kartu vodiča pri sebe a preukázať sa ňou pri kontrole.

(2) Karta vodiča sa vydáva na žiadosť vodiča. Žiadosť obsahuje
a) meno a priezvisko, dátum a miesto narodenia a adresu bydliska vodiča,
b) vyhlásenie vodiča, že nemá vydanú kartu vodiča v inom štáte.

(3) Prílohou žiadosti podľa odseku 2 je fotografia vodiča. Spolu so žiadosťou sa predkladá na nahliadnutie občiansky preukaz vodiča a vodičský preukaz vodiča. 

§ 8
Podniková karta

(1) Podniková karta je určená na kontrolu vlastných vodičov dopravcu. 

(2) Žiadosť o vydanie podnikovej karty obsahuje
 a) obchodné meno, sídlo a identifikačné číslo dopravcu a údaje o štatutárnom orgáne alebo členoch štatutárneho orgánu, a to meno a priezvisko, funkciu a dátum a miesto narodenia,
 b) meno a priezvisko, funkciu a dátum a miesto narodenia zamestnanca, ktorý bude podnikovú kartu používať.

(3) Jednému žiadateľovi možno vydať aj viac podnikových kariet. V žiadosti o vydanie viacerých podnikových kariet je potrebné uviesť dôvod,  pre ktorý sa žiada vydanie viacerých podnikových kariet, a údaje podľa odseku 2 písm. b) o zamestnancoch, ktorí budú podnikové karty používať.

§ 9
Kontrola záznamových zariadení

(1) Kontrolná karta je určená na kontrolu záznamových zariadení.

(2) Orgány Policajného zboru a  inšpektoráty práce používajú kontrolné karty na kontrolu funkčnosti záznamových zariadení, záznamových listov alebo záznamových kotúčov a platnosti a funkčnosti karty vodiča počas ich prevádzky na pozemných komunikáciách. Predmetom kontroly, ktorú vykonávajú 
     a) orgány Policajného zboru v rámci dohľadu nad bezpečnosťou a plynulosťou cestnej premávky, je 
         1. okamžitá rýchlosť dosiahnutá vozidlom počas predchádzajúcich 24 hodín používania vozidla,
         2. prekročenie povolenej rýchlosti 90 km/hod., ak ide o vozidlo kategórie N3, a rýchlosti 105 km/hod., ak ide o vozidlo kategórie M3, ktoré trvalo dlhšie ako jednu minútu,
         3. prestávky a čas odpočinku),
      b) inšpektoráty práce, sú denné časy jazdy, prestávky a denné časy odpočinku a posledný týždenný čas odpočinku.

(3) Inšpektoráty práce a krajské úrady dopravy používajú kontrolné karty na kontrolu záznamových zariadení a dokumentácie dopravcu v prevádzkových priestoroch technickej základne dopravcu. Predmetom kontroly je plnenie povinností dopravcu a vodičov podľa osobitných predpisov). 

      (4) Ak kontrolný orgán podľa odseku 1 zistí, že záznamové zariadenie je nefunkčné alebo má poruchu, ktorú nemožno odstrániť namieste, je oprávnený zadržať osvedčenie o evidencii; o zadržaní osvedčenia o evidencii vydá vodičovi potvrdenie a zadržané osvedčenie o evidencii bezodkladne odovzdá okresnému dopravnému inšpektorátu)  alebo obvodnému úradu pre cestnú dopravu a pozemné komunikácie. Vydané potvrdenie umožňuje vodičovi dojazd do prevádzkových priestorov technickej základne dopravcu.

(5) Zadržané osvedčenie o evidencii sa vráti dopravcovi na základe dokladu prevádzkovateľa registrovanej dielne o odstránení poruchy záznamového zariadenia.

§ 10
Kontrolná karta

(1) Kontrolné karty v požadovanom počte sa vydávajú orgánom kontroly podľa § 9 ods. 2 a 3 na žiadosť.

(2) Žiadosť o vydanie kontrolnej karty obsahuje
a) názov a sídlo žiadateľa,
b) meno a priezvisko, dátum a miesto narodenia osoby, ktorá bude kontrolnú kartu používať na kontrolu záznamových zariadení.

§ 11
Ministerstvo

(1) Ministerstvo 
a) riadi celoštátny systém vydávania a používania kariet, vrátane kľúčov a certifikátov,
b) vedie centrálny register kariet,
c) vykonáva štátny odborný dozor nad vydávaním a používaním kariet, 
d) je správnym orgánom, ktorý zabezpečuje činnosť vydávania kariet,
e) oznamuje Európskej komisii udelenie výnimky z povinnosti dopravcov podľa § 2 ods. 3 z dôvodu naliehavej potreby za výnimočných okolností, ak sa týkajú medzinárodnej autobusovej dopravy alebo medzinárodnej nákladnej cestnej dopravy, a plní voči Európskej komisii ďalšie úlohy podľa osobitného predpisu), 
f) vedie celoštátny register zabezpečovacích značiek výrobcu používaných na plomby záznamových zariadení a použitých elektronických bezpečnostných dát,
g) vedie celoštátny zoznam prevádzkovateľov registrovaných dielní a prevádzkovateľov autorizovaných dielní a nimi zamestnávaných montérov,
h) prejednáva správne delikty podľa § 16,
i) plní voči ostatným členským štátom Európskej únie úlohy podľa osobitného predpisu),
j) vysiela zástupcu do výboru Európskej komisie pre záznamové zariadenia.
k) vydáva nariadenia vlády podľa osobitného predpisu).

(2) Ministerstvo môže vykonávaním činnosti podľa odseku 1 písm. d), f) a g) poveriť na základe výberového konania jedinú fyzickú osobu-podnikateľa alebo právnickú osobu (ďalej len „oprávnená osoba“). Poverenie možno udeliť najviac na štyri roky s možnosťou predĺženia. 

(3) Poverenie podľa odseku 2 možno udeliť len tomu, kto preukáže, že
     a) má bezpečnostnú previerku na stupeň D,
     b) má potrebné technické a personálne vybavenie,
     c) je finančne spoľahlivý,
     d) nie je v konkurze.

(4) Na účely tohto zákona finančná spoľahlivosť je schopnosť oprávnenej osoby finančne zabezpečiť začatie a vykonávanie činnosti vydávania, správy a evidencie kariet podľa technických a organizačných požiadaviek ustanovených v osobitnom predpise). Finančná spoľahlivosť sa preukazuje súvahou zostavenou k poslednému dňu predchádzajúceho účtovného obdobia. K nej sa pripája predpokladaná súvaha a výkaz ziskov alebo strát na najbližšie štyri roky s podrobnosťami o predpokladaných nákladoch za obdobie od podania žiadosti do výberového konania do začatia činnosti a s návrhom, ako sa budú tieto náklady uhrádzať, a s údajmi o existujúcich a navrhovaných zdrojoch financovania. 

§ 12
Centrálny register kariet

(1) Centrálny register kariet zaznamenáva karty vydané, nájdené, odňaté a odovzdané v Slovenskej republike. Ministerstvo ho vedie v elektronickej forme s priamym napojením na oprávnenú osobu.

(2) Centrálny register kariet obsahuje tieto údaje:
     a) ak ide o kartu vodiča,
         1. meno a priezvisko, dátum a miesto narodenia, adresu bydliska a rodné číslo vodiča, 
         2. číslo karty vodiča,
         3. dátum vydania karty vodiča a údaj o jej platnosti,
         4. číslo vodičského preukazu vodiča, dátum a miesto jeho vydania, čas platnosti a údaj o tom, kto ho vydal,
         5. údaje o  výmene, strate a nájdení karty vodiča;
      b) ak ide o podnikovú kartu,
         1. obchodné meno, sídlo a identifikačné číslo dopravcu a ak ide o právnickú osobu, aj údaje o štatutárnom orgáne alebo členoch štatutárneho orgánu, a to meno a priezvisko, funkciu a dátum a miesto narodenia,
         2. dôvod,  pre ktorý sa žiada vydanie podnikovej karty alebo viacerých podnikových kariet,
         3. údaje o zamestnancovi, ktorý bude používať podnikovú kartu, a to meno a priezvisko, funkciu a dátum a miesto narodenia,
               4. číslo podnikovej karty,
               5. dátum vydania podnikovej karty a údaj o jej platnosti,
         6. údaje o  výmene, strate a nájdení podnikovej karty;
      c) ak ide o dielenskú kartu,
          1. obchodné meno, sídlo a  identifikačné číslo prevádzkovateľa autorizovanej dielne a číslo rozhodnutia Úradu pre normalizáciu, metrológiu a skúšobníctvo Slovenskej republiky o autorizácii a pridelení overovacej značky,   
          2. meno a priezvisko, dátum a miesto narodenia, adresa bydliska montéra, ktorému bola vydaná dielenská karta, a číslo dokladu o jeho spôsobilosti v oblasti metrológie,
               3. údaj o čase a mieste zaškolenia montéra,
               4. číslo dielenskej karty,
               5. dátum vydania dielenskej karty a údaj o jej platnosti,
         6. údaje o výmene, strate a nájdení dielenskej karty;
            d) ak ide o kontrolnú kartu,
                1. označenie kontrolného orgánu, ktorému bola vydaná, a meno a priezvisko, dátum na miesto narodenia zamestnanca kontrolného orgánu, ktorý bude používať kontrolnú kartu,
                2. číslo kontrolnej karty,
                3. dátum vydania kontrolnej karty a údaj o jej platnosti,
                4. údaje o  výmene, strate a nájdení kontrolnej karty.
  
§ 13
Krajský úrad dopravy

Krajský úrad dopravy
     a) rozhoduje o udeľovaní výnimiek z povinnosti dopravcov podľa § 2 ods. 3 z dôvodu naliehavej potreby za výnimočných okolností,
     b) vykonáva štátny odborný dozor nad používaním záznamových zariadení, záznamových listov a  kariet v prevádzkových priestoroch technickej základne dopravcov,
     c) prejednáva správne delikty podľa § 15 a priestupky podľa § 16.

§ 14
Štátny odborný dozor

(1) Výkonom štátneho odborného dozoru sa zisťuje dodržiavanie povinností podľa osobitného predpisu) a podľa tohto zákona.

(2) Na výkon štátneho odborného dozoru v prevádzkovom priestore technickej základne dopravcu sa vzťahujú základné pravidlá kontrolnej činnosti podľa všeobecného predpisu o kontrole v štátnej správe).

§ 15
Správne delikty

(1) Ministerstvo uloží oprávnenej osobe pokutu 
      a) do 10 000 SK, ak 
         1. nevydá kartu do 30 dní odo dňa podania žiadosti,
         2. nevydá náhradnú kartu za poškodenú, nefunkčnú, stratenú alebo odcudzenú do piatich pracovných dní odo dňa podania žiadosti,
         3. vydá kartu s dlhšou platnosťou než umožňuje osobitný predpis,
         4. vydá kartu s nesprávnymi, neúplnými alebo neplatnými údajmi,
      b) od 10 000 do 100 000 SK, ak
         1. vydá jednej osobe dve karty rovnakého typu,
         2. nevedie riadne evidenciu vydaných kariet,
         3. nevedie zoznam poškodených, nefunkčných, stratených a odcudzených kariet, za ktoré vydala náhradnú kartu,
         4. neoznámi bezodkladne ministerstvu stratu svojej finančnej spoľahlivosti,
         5. nespolupracuje s orgánmi alebo oprávnenými osobami ostatných členských štátov pri výmene údajov a informácií alebo pri odovzdávaní vrátených alebo zadržaných kariet vodiča,
      c) od 100 000 SK do 2 miliónov SK, ak
         1. bez vážneho dôvodu nezačne vykonávať činnosť vydávania kariet v určenej lehote, alebo vykonávanie tejto činnosti preruší na viac, ako päť pracovných dní,
         2. neoznámi bezodkladne ministerstvu stratu bezpečnostnej previerky alebo také zlyhanie informačného systému alebo technického vybavenia na vydávanie kariet, ktoré znemožňuje vykonávanie činnosti na dlhšie, ako päť pracovných dní,
         3. nedodrží opatrenia prijaté na zabránenie falšovania kariet alebo opatrenia na zabránenie úniku PIN kódu alebo opatrenia na ochranu osobných údajov, ktoré nie sú určené na zverejnenie.

(2) Ministerstvo uloží výrobcovi, jeho splnomocnenému zástupcovi alebo dovozcovi pokutu od 50 000 do 500 000 SK, ak
    a) uvedie na trh záznamové zariadenie, záznamové listy alebo papierové kotúče, ktoré nemajú udelené typové schválenie ES v nijakom členskom štáte,
    b) nezabezpečí zaškolenie montérov na záznamové zariadenia, ktoré dodáva na trh,
    c) podal žiadosť o typové schválenie ES súčasne aj v inom členskom štáte.

 (3) Krajský úrad dopravy uloží prevádzkovateľovi registrovanej dielne alebo prevádzkovateľovi autorizovanej dielne pokutu
     a) do 10 000 SK, ak 
         1. neoznámi bezodkladne začatie alebo skončenie pracovného pomeru s montérom,
         2. neoznámi bezodkladne každú stratu, zničenie, zneužitie, sfalšovanie alebo odcudzenie dielenskej karty alebo prezradenie PIN kódu,
         3. nevedie záznamy o každej inštalácii a oprave záznamového zariadenia alebo o každej  periodickej prehliadke záznamového zariadenia,
         4. neuchová záznamy podľa tretieho bodu alebo skopírované údaje 24 mesiacov od ich vyhotovenia,
      b) od 10 000 do 100 000 SK, ak
          1. neskopíruje údaje uložené v záznamovom zariadení, na ktorom sa má vykonať oprava alebo ktoré sa má vymeniť alebo vyradiť z prevádzky, alebo
          2. neodovzdá dopravcovi skopírované údaje alebo certifikát o nemožnosti skopírovať údaje uložené v záznamovom zariadení,
      c) od 100 000 do 500 000 SK, ak vykoná inštaláciu a opravu záznamového zariadenia alebo vykoná  periodickú prehliadku záznamového zariadenia, 
          1. na ktoré nemá oprávnenie,
          2. na ktoré nemá dielňu registrovanú alebo autorizovanú, alebo
          3. prostredníctvom montéra, ktorý nie je zamestnancom alebo nemá oprávnenie, alebo ktorému nebola vydaná dielenská karta. 

(4) Inšpektorát práce uloží dopravcovi pokutu 
    a) do 10 000 SK, ak
        1. nevydá vodičovi dostatočný počet záznamových listov alebo papierových kotúčov,
        2. vydá vodičovi záznamový list alebo papierový kotúč, ktorý nemá typové schválenie  ES , 
        3. neoboznámi vodiča s predpismi upravujúcimi používanie záznamového zariadenia, záznamových listov, papierových kotúčov a karty vodiča, alebo 
        4. nepoučí vodiča o používaní karty vodiča alebo o spôsobe vedenia záznamov v záznamovom liste a na papierových kotúčoch,
    b) od 10 000 do 100 000 SK, ak 
       1. prevádzkuje vozidlo, ktoré musí byť vybavené záznamovým zariadením, bez záznamového zariadenia alebo so záznamovým zariadením, ktoré nemá vydané typové schválenie ES, alebo so záznamovým zariadením, na ktorom sa nevykonala periodická prehliadka,
       2. prevádzkuje vozidlo so zničeným, poškodeným alebo nefunkčným záznamovým zariadením, 
       3. vykoná prepravu bez udelenej výnimky alebo po uplynutí lehoty, na ktorú bola výnimka udelená,
       4. neprevezme skopírované údaje alebo certifikát o nemožnosti skopírovať údaje zo záznamového zariadenia,
     c) od 50 000 do 500 000 SK, ak
        1. nezabezpečí skopírovanie údajov zo záznamového zariadenia a z karty vodiča alebo skopírované údaje neuchová, a tým spôsobí ich znehodnotenie,
        2. znehodnotí, zničí, poškodí, stratí alebo zmanipuluje záznamy alebo umožní odcudziť alebo sfalšovať uchovávané záznamové listy alebo papierové kotúče alebo údaje skopírované zo záznamového zariadenia alebo z karty vodiča. 

(5) Správny orgán pri ukladaní pokuty podľa odsekov 1 až 4 prihliada okolnosti a dĺžku porušenia povinnosti, na závažnosť prípadných následkov a na to, či ide o opakované porušenie povinnosti.

(6) Konanie o uložení pokuty podľa odsekov 1 až 4 možno začať do jedného roka odo dňa, v ktorom sa správny orgán dozvedel o správnom delikte, najneskôr do troch rokov odo dňa, v ktorom došlo k správnemu deliktu.

(7) Ak došlo v priebehu troch rokov od právoplatnosti rozhodnutia o uložení pokuty  k opakovanému spáchaniu správneho deliktu, správny orgán môže uložiť pokutu až do dvojnásobku hornej hranice sadzby podľa odsekov 1 až 4.

(8) Výnos pokút je príjmom štátneho rozpočtu.

§ 16
Priestupky

(1) Priestupku sa dopustí vodič, ktorý
      a) vedie vozidlo 
          1. bez záznamového zariadenia alebo so záznamovým zariadením, ktoré nemá platnú periodickú prehliadku alebo s poškodeným alebo nefunkčným záznamovým zariadením; to neplatí, ak ide o dojazd do prevádzkových priestorov technickej základne dopravcu a má potvrdenie o zadržaní osvedčenia o evidencii podľa § 7 ods. 3,
          2. so záznamovým zariadením bez záznamového listu mimo povolený čas, s prepísaným  záznamovým listom alebo bez použitia náhradného záznamu,
          3. bez karty vodiča viac ako 15 pracovných dní a nepreukáže nemožnosť predloženia alebo používania karty vodiča, 
          4. nemá pri sebe kartu vodič po tom, čo ju stratil alebo mu bola odňatá alebo odcudzená a nemá o tom potvrdenie,
      b) používa kartu vodiča, ktorá je poškodená, nefunkčná, sfalšovaná alebo znečistená, alebo ktorej platnosť uplynula, alebo kartu iného vodiča,
      c) nepredloží pri cestnej kontrole záznamové listy za prebiehajúci týždeň a za posledný deň jazdy v predchádzajúcom týždni, alebo výtlačky zo záznamového zariadenia,
      d) znehodnotí, zničí, poškodí, stratí alebo zmanipuluje záznamy alebo umožní odcudziť alebo sfalšovať záznamové listy alebo údaje v záznamovom zariadení alebo v karte vodiča.

(2) Priestupku sa dopustí montér, ktorý
       a) neoznámi bezodkladne svojmu zamestnávateľovi stratu, zničenie, zneužitie, sfalšovanie alebo odcudzenie zabezpečovacej značky výrobcu alebo dielenskej karty alebo prezradenie PIN kódu,
       b) vykoná 
           1. inštaláciu alebo opravu záznamového zariadenia, na ktoré nemá oprávnenie alebo zaškolenie, alebo 
           2. periodickú prehliadku záznamového zariadenia, na ktoré nemá oprávnenie alebo dielenskú kartu alebo po odňatí, strate alebo odcudzení dielenskej karty,
       c) nedodrží opatrenia prijaté na zabránenie sfalšovania dielenskej karty alebo opatrenia na zabránenie prezradenia PIN kódu alebo opatrenia na ochranu osobných údajov, ktoré nie sú určené na zverejnenie.

(3) Priestupky podľa odseku 1 prejednáva inšpektorát práce a priestupky podľa odseku 2 prejednáva krajský úrad dopravy.

(4) Za priestupky podľa odsekov 1 a 2 možno uložiť pokutu do 20 000 SK a zákaz činnosti do šiestich mesiacov, ak ho uložil inšpektorát práce, alebo do dvoch rokov, ak ho uložil krajský úrad dopravy. Na čas zákazu činnosti krajský úrad dopravy odníme montérovi dielenskú kartu.

(5) Na priestupky a ich prejednávanie sa vzťahuje všeobecný predpis o priestupkoch).

Z á v e r e č n é   u s t a n o v e n i a
§ 17

      (1) Na typové schvaľovanie ES a na vydávanie kariet sa vzťahuje všeobecný predpis o správnom konaní). 
 
      (2) Ak sa žiadosti účastníka konania o vydanie karty v plnom rozsahu vyhovie, rozhodnutie o vydaní karty sa vyznačí v spise a účastníkovi konania sa vydá karta. 

      (3) Ak sa účastníkovi konania nevyhovie, rozhodnutie sa mu oznámi. Proti takémuto rozhodnutiu možno podať rozklad.

       (4) Všeobecný predpis o správnom konaní sa nevzťahuje na udeľovanie výnimiek podľa § 2 ods. 3.

      § 18

Zrušujú sa § 2 písm. g) a h), druhá hlava, tretia hlava, § 11, § 12 ods. 2 a 3 a prílohy č. 1 až 3 zákona č. 121/2004 Z.z. o pracovnom čase a dobe odpočinku v doprave a o zmene a doplnení niektorých zákonov.

§ 19
Účinnosť

Tento zákon nadobúda účinnosť 1. septembra 2006.